Þrettán Sjerpar létu lífið í snjóflóði á Everestfjalli á föstudag og þriggja er enn saknað.vísir / getty Leiðsögumenn á Everestfjalli hafa lagt niður störf og undirbúa nú brottför af fjallinu . Engar ferðir verða því á tind fjallsins það sem eftir er árs , en leiðsögumennirnir hætta störfum af virðingu við fallna félaga . Þrettán Sjerpar létu lífið í snjóflóði á Everestfjalli á föstudag og þriggja er enn saknað . Tveir Íslendingar , þau Vilborg Arna Gissurardóttir og Ingólfur Axelsson , eru í grunnbúðum Everestfjalls en þau ætluðu bæði að komast á tindinn . Ingólfur segir í samtali við fréttastofu að fjallgöngufólkinu hafi ekki verið tilkynnt um verkfallið . Hann segist hafa trú á að deilan leysist , en Sjerparnir krefjast hærri launa og líftrygginga . „ Við erum hérna ásamt hundruðum annarra að bíða eftir að úr þessu leysist , “ segir Ingólfur . „ Mér líður pínu eins og sjö ára krakka sem er sagt það verði engin jól . Þetta er lífsviðurværi Sjerpanna og slík ákvörðun skaðar starfsemina til frambúðar . Þannig að þetta mun leysast . “